Voetgangers gesoek wat motoris glo doodslaanArgieffoto Die polisie het ŉ beroep op die publiek gedoen om hulle by te staan in die ondersoek na ŉ motoris, Brendon Mclean (34), wat glo deur vier voetgangers in Kimberley doodgeslaan is. Kol. Mohale Ramatseba, polisiewoordvoerder, het Donderdag gesê die voorval het op Saterdag 10 Desember 2016 plaasgevind. “Mclean het na bewering omstreeks 17:30 in Georgestraat gery toe hy vier voetgangers amper met sy motor getref het,” het Ramatseba gesê. “Mclean het stilgehou om die mans te konfronteer en die mans het glo begin om hom aan te rand. Mclean se twee broers was saam met hom in die motor. Hulle het uitgespring om hul broer by te staan, waarna die aanvallers op die vlug geslaan het. Mclean is op die toneel dood.” Niemand is nog in verband met die voorval in hegtenis geneem nie. Ramatseba het gesê een van die verdagtes het ŉ rooi baadjie en ŉ swart broek aangehad. Nóg ŉ verdagte het ŉ rooi hemp aangehad en een ŉ strepieshemp. Meer inligting oor die verdagtes is nie bekend nie. Enigiemand met inligting wat die polisie in die ondersoek kan bystaan, word versoek om ao. Pamela Mafaro by 083 229 9537 te bel.